避暑靈泉分韵得水字
作者：韓元吉
朝代：宋

paragraphs: 閒居亦無營，歲月駛流水。
適聞新蟬鳴，袢暑遽如此。
佳哉二三友，久要復鄰里。
憐我疾病除，慰我懷抱喜。
居然肯見顧，岑寂聊啟齒。
空山百無有，翠阜映清泚。
幽泉俯伴月，盎盎真石髓。
坐久得清凉，山瓶還屢恥。
一杯樂所遇，靜勝有真理。
誰能走懸箔，赭門趁朝市。
炎歊不可觸，暑雨欣漸止。
幸有故人風，相過時洗耳。